b'\n_START_ARTICLE_\nOc\xc3\xa9an (1868)\n_START_SECTION_\nDesign og konstruktion\n_START_PARAGRAPH_\nThe Oc\xc3\xa9an klassen var designet af Henri Dupuy de L\xc3\xb4me som forbedrede udgaver af Provence klassen. De var kasematskibe med et centralt batteri, hvor kanonerne var fordelt over to d\xc3\xa6k. I mods\xc3\xa6tning til de samtidige britiske skibe af Audacious klassen var kanonerne p\xc3\xa5 \xc3\xb8verste d\xc3\xa6k ikke placeret i kasematten men derimod i \xc3\xa5bne barbetter. I Oc\xc3\xa9an klassen anvendte den franske fl\xc3\xa5de for f\xc3\xb8rste gang vandt\xc3\xa6tte skotter, i form af tre jernskotter. P\xc3\xa5 linje med tidens andre panserskibe var der en kraftig metalforst\xc3\xa6rket v\xc3\xa6dderst\xc3\xa6vn._NEWLINE_Skibet havde en l\xc3\xa6ngde p\xc3\xa5 86,2 m (nogle kilder siger 87,8) og en bredde p\xc3\xa5 17,5 m. Dybgangen var 9,1 m og deplacementet var 7.749 ton. Bes\xc3\xa6tningen talte mellem 750 og 778 mand (Silverstone angiver 660 mand).\n_START_SECTION_\nFremdrift\n_START_PARAGRAPH_\nOc\xc3\xa9an havde et dampmaskineri med otte kedler, der kunne levere 3.780 HK. Skibet var bestilt til at kunne pr\xc3\xa6stere 13 knob, men n\xc3\xa5ede 13,5 knob p\xc3\xa5 sin pr\xc3\xb8vetur. Kulbeholdningen var p\xc3\xa5 650 tons, og det rakte til 3.000 s\xc3\xb8mil ved 10 knob. Oc\xc3\xa9an var barkrigget og havde 2.000 m\xc2\xb2 sejlareal.\n_START_SECTION_\nBev\xc3\xa6bning\n_START_PARAGRAPH_\nSkibet var designet med fire 24 cm kanoner i barbetterne, plus fire 19,4 cm og fire 16,4 cm kanoner i kasematten. Erfaringerne med specielt 16 cm kanonerne viste imidlertid, at de havde for ringe effekt mod panser, s\xc3\xa5 i stedet blev Oc\xc3\xa9an inden afleveringen omarmeret med fire 27,4 cm kanoner i barbetterne og otte 24 cm kanoner i kasematten._NEWLINE_De sv\xc3\xa6re 27,4 cm kanoner var kaliber 18 og kunne affyre panserbrydende granater med en v\xc3\xa6gt af 216 kg og med en mundingshastighed p\xc3\xa5 434 m/sekund. P\xc3\xa5 klos hold var granaterne i stand til at gennembryde 360 mm smedejernspanser. Selve kanonen vejede 23,2 tons._NEWLINE_Kanonerne i kasematten var til granater med en diameter p\xc3\xa5 24 cm. Lige som de sv\xc3\xa6re kanoner var de model 1870, men de var kaliber 19 og deres granater vejede 144 kg. Mundingshastigheden var oppe p\xc3\xa5 495 m/sekund og de var i stand til at gennembryde 366 mm smedejernspanser. Disse kanoner vejede 15,7 tons stykket._NEWLINE_Kanonerne i barbetterne havde begr\xc3\xa6nset skudfelt forud og agterud, mens ellers var skibets ildkraft koncentreret i bredsiderne._NEWLINE_Senere i karrieren fik skibet 12 styk 37 mm revolverkanoner fra Hotchkiss. De fem-l\xc3\xb8bede kanoner affyrede granater, der vejede 0,5 kg med en mundingshastighed p\xc3\xa5 610 m/sekund. Skudhastigheden var 30 skud i minuttet og r\xc3\xa6kkevidden var op til 3.200 meter. En anden senere tilf\xc3\xb8jelse bestod i fire styk 35,6 cm torpedoapparater.\n_START_SECTION_\nPanser\n_START_PARAGRAPH_\nSkibene i Oc\xc3\xa9an klassen havde langs hele vandlinjen et smedejernspanser med en tykkelse mellem 178 og 203 mm. Omkring kasematten var der et panser p\xc3\xa5 160 mm og barbetterne p\xc3\xa5 det \xc3\xb8verste d\xc3\xa6k var beskyttet af 150 mm panser. Den \xc3\xb8vrige upansrede skibsside var d\xc3\xa6kket af 15 mm tykke jernplader.\n_START_SECTION_\nTjeneste\n_START_PARAGRAPH_\nOc\xc3\xa9an blev k\xc3\xb8llagt i Brest i juli 1865 og s\xc3\xb8sat 15. oktober 1868. Skibet indledte sine pr\xc3\xb8vesejladser 3. december 1869, men hejste f\xc3\xb8rst kommando den 21. juli 1870, umiddelbart efter at den fransk-tyske krig var brudt ud den 19. samme m\xc3\xa5ned. Oc\xc3\xa9an indgik i den nordlige eskadre, der havde til opgave at blokere de preussiske havne i \xc3\x98sters\xc3\xb8en. Denne tjeneste blev kort, for i september begyndte det at g\xc3\xa5 helt sk\xc3\xa6vt i krigen til lands, s\xc3\xa5 den 16. september blev eskadren beordret tilbage til Cherbourg_NEWLINE_Efter krigen var skibet tilknyttet \xc3\xb8velseseskadren indtil 1875, hvor det blev overf\xc3\xb8rt til reserven. I 1879 hejste Oc\xc3\xa9an kommando igen, denne gang i Middelhavseskadren. I 1884\xe2\x80\x9385 gennemgik skibet et st\xc3\xb8rre eftersyn, og derefter blev det tilknyttet den nordlige eskadre. Omkring 1888 kom det tilbage til Middelhavet og gjorde tjeneste her til omkring 1891. Derefter l\xc3\xa5 Oc\xc3\xa9an i reserve, og senere i 1891 blev det en del af artilleriskolen. S\xc3\xa5 fulgte en tid som skoleskib for skibsl\xc3\xa6rlinge, og i 1894 blev Oc\xc3\xa9an kasseret.'